**Хлеб-усяму галава**

**Тэма**: “Зярнятка на тваёй далоні” (верш Максіма Танка “Паклон хлебу”).

**Мэта:** вучыць дзяцей асэнсавана ўспрымаць верш, вызначаць яго галоўную думку, звязваць змест твора з фактамі жыцця; адпрацоўваць выразнае чытанне верша; замацоўваць уменне суадносіць ілюстрацыі са зместам твора; фарміраваць уменне ўспрымаць вобразныя сродкі мовы (эпітэты, параўнанні, сінонімы); узбагачаць лексічны запас вучняў; выхоўваць беражлівыя адносіны да хлеба.

**Абсталяванне:** ілюстрацыі (малюнкі) да верша.

**Галоўная думка твора:** хлеб усяму галава; ён нас корміць, таму яго неабходна берагчы і шанаваць.

На дошцы ў слупкі запісаны словы і словазлучэнні.

1-ы слупок: луста, споры, дзівак, у імгле, дзірван.

2-і слупок: аднойчы, здалёк, не вытрымаў, азваўся, бядуеш, пабачым, запярэчыў, цяжкага, вытрас, пашкандыбаў, не муліць, прамінуў, набліжацца, перакусіць, ляжыць, адпачыць, не рад, не спіцца, не ляжыцца, не вярнуцца, памірыцца, вандроўнік, брыдзе.

3-і слупок: кірмаш, здалёк, вандроўнік, наракаў, запярэчыў, пашкандыбаў, не муліць, брыдзе.

4-ы слупок: вандроўнік плёўся, наракаў, лустай спорай, дзівак, але цябе нясу я, хто – каго, з цяжкай мяшка, пашкандыбаў далей, нішто не муліць плечы, духмяны і цудоўны, знаць, сняцца хлеба крошкі, і сам сабе не рад, з другам памірыцца, вандроўнік брыдзе, пад зорным небам, пасварыўся з хлебам, пабачыў страту, аддаў паклон брату.

ХОД УРОКА

1. Арганізацыйны момант.
2. Праверка дамашняга задання.
3. Падрыхтоўка да ўспрымання. Уступнае слова настаўніка:

– На працягу многіх стагоддзяў ва ўсіх славянскіх народаў хлеб з’яўляўся асноўнай ежай. Лічылася, што, калі ў хаце на стале ёсць хлеб, сям’я будзе сытай.

Людзі шанавалі хлеб, складалі пра яго песні, казкі, прымаўкі і прыказкі.

Дзеці чытаюць прыказкі і прымаўкі, запісаныя на дошцы або на аркушы паперы:

*Без хлеба і мёдам сыты не будзеш.*

*Дзяцей – як бобу, а хлеба – ні дробу.*

*Галоднай куме хлеб на вуме.*

*Калі хочаш хлеба мець, то трэба зямельку глядзець.*

*Найсмачнейшы хлеб ад сваёй працы.*

*Калі хлеб у возе, то няма бяды ў дарозе.*

*Хлеб – усяму галава.*

*Хлебу гультай не сябра.*

Высвятляецца змест кожнай прыказкі і прымаўкі.

*–*Нямала твораў прысвяцілі хлебу беларускія пісьменнікі, – прадаўжае настаўнік . – Некаторыя з іх вы ведаеце. Напрыклад , казку Івана Грамовіча “Кавалачак хлеба”. Сугучны з ёй і верш Міхася Пазнякова “Каласок”:

*Знайшоў на ржышчы  
Спелы каласок,  
Гэта нівы летняй -  
Сонечны сынок.  
Сціплы і маўклівы,  
Быў амаль відзён,  
А на самай справе -  
Скарб вялікі ён.  
Бо ў ім ажно сорак  
Казачных братоў.  
Кожны з іх па столькі ж  
Адшукаць гатоў,  
Каб мы невыводна  
Мелі на стале  
Заўтра і заўсёды  
Свежы, смачны хлеб.*

*–*Каб атрымаць свежы, смачны хлеб, трэба шмат працаваць. Аб нялёгкай працы хлебароба пісаў наш пясняр Янка Купала ў вершы “Хлеб”:

*Мы і з сошкай ішлі, і з баронкай ішлі  
Заслужыцца на ласку ў цябе,  
I гной везлі, траслі на пусцейшай раллі  
Сеяць шлі аж па трэцяй арбе.*

*I свянцілі цябе, ідучы засяваць,  
Выбіралі к сяўбе лепшы дзень,  
А на лета цябе ўсёй сям'ёй шлі збіраць,  
Сцераглі хмары, ўбачыўшы цень.*

Работа з тэкстам.

*–*Сёння на ўроку мы пазнаёмімся з вершам Максіма Танка “Паклон хлебу”. Пры чытанні тэксту вы сустрэнецеся са словамі, якія, магчыма, будуць незразумелыя. Яны запісаны на дошцы ў першым слупку.

Дзеці хорам чытаюць гэтыя словы, а настаўнік тлумачыць іх.

**Луста** – адрэзаны вялікі плоскі кавалак хлеба.

**Споры** (спорны) – тут: выгадны ў гаспадарчых адносінах.

**Дзівак** – чалавек, паводзіны якога выклікаюць здзіўленне.

**Імгла** – смуга, пялёнка (заслона) туману.

**Дзірван** – верхні слой глебы, густа зарослы травой.

1. Чытанне верша настаўнікам (кнігі ў дзяцей загорнуты).

Праверка першаснага ўспрымання. Высвятленне галоўнай думкі.

1. –Як вы лічыце, якая асноўная думка гэтага твора? Магчыма, вы яе выкажыце з дапамогай адной з прымавак, запісаных на дошцы? Падрыхтоўка вучныў да чытання верша. Настаўнік чытае словы, запісаныя на дошцы ў другім слупку. Дзеці паўтараюць іх. Затым школьнікі самі чытаюць гэтыя словы (магчыма чытанне ланцужком).

Педагог звяртае ўвагу на словы, запісаныя ў трэцім слупку, папярэджвае, што дзеці павінны будуць растлумачыць іх сэнс пасля таго, як прачытаюць верш пра сабе.

Лексічная работа. Вучні расказваюць сэнс слоў, запісаных ў трэцім слупку. Настаўнік абагульняе выказванні дзяцей.

**Кірмаш**. 1. Даўней так называлі святочны базар, які наладжваўся звычайна ў пэўную пару года і суправажаўся народнымі гульнямі.

2. Вялікі продаж тавараў у пэўную пару года ў вызначаным месцы.

**Здалёк**. Тлумачыцца шляхам падбору роднасных слоў (даль, далёкі), а таксама з дапамогай прыкладаў (прыехаў здалёк, бачна здалёк).

**Вандроўнік**. Чалавек, які вандруе, падарожнічае.

**Наракаць**. Выказваць крыўду, нездавальненне. Можна пабудаваць тлумацэнне на падборы сінонімаў: скардзіцца, шкадаваць, бедаваць.

**Запярэцыць**. Выказваць нязгоду са сказаным.

**Пашкандыбаць**. Тлумачыцца шляхам падбору сінонімаў: пайсці, паплесціся, пацягнуцца.

**Не муліць**. Для вызначэння сэнсу падбіраюцца сінонімы: не цісне, не рэжа.

**Брысці**. Ісці павольна, з цяжкасцю перастаўляючы ногі: цягнуцца.

Аналіз твора і вызначэнне мастацкіх сродак. Настаўнік прапануе:

–Прачытайце радкі, у якіх гаворыцца пра тое, як хлеб размаўляў з вандроўнікам. Як вы разумееце словы “зусім не ты мяне, дзівак, але цябе нясу я”? (Калі чалавек сыты, яму і дарога не цяжка.)

У якім сэнсе аўтар выкарыстаў дзеяслоў **нясу** – у прамым ці пераносным? (У пераносным.) А як зразумеў гэтыя словы вандроўнік? (У прамым сэнсе.) Што ён адказаў? Прачытайце. Які сэнс уклаў вандроўнік у словы хто – каго? (Пабачым, хто каго нясе.) Прачытайце радкі, у якіх гаворыцца, што зрабіў вандроўнік з хлебам. Ці сапраўды мяшок быў такі цяжкі? (Не.) Чаму? (У ім, акрамя хлеба, больш нічога не было.) З якой мэтай пісьменнік выкарыстаў прыметнік **цяжкі**? (Каб паказаць характар вандроўніка, якому нялёгка дагадзіць.) Знайдзіце ў вершы словы, блізкія па значэнню да дзеяслова **ісці**. (Плёўся, пашкандыбаў, брыдзе.) З якой мэтай ужыў іх аўтар? (Каб паказаць, з якім настроем рухаўся падарожнік.) Прачытайце радкі, у якіх ужываюцца дзеясловы **плёўся, пашкандыбаў, брыдзе**. Пра што сведчаць гэтыя словы? (Пра тое, што вандроўнік вельмі стаміўся, але ўпарта ішоў да хлеба, каб памірыцца з ім.) Калі ўспомніў чалавек пра хлеб? (Калі моцна прагаладаўся.) Якім ён уяўляўся вандроўніку? (Духмяным і цудоўным.) Ці змог стомлены падарожнік заснуць? Прачытайце. Якая прымаўка падыходзіць да гэтых радкоў? (Галоднай куме хлеб на вуме.) Прачытайце радкі, якія апісваюць сустрэчу вандроўніка з хлебам. Чаму вандроўнік нізка пакланіўся хлебу? (Прызнаў сваю памылку, выказай павагу хлебу, прасіў у яго прабачэння.)

Як аўтар называе хлеб? (Луста, цудоўны, духмяны, друг, страта, брат.) Ці можам мы сказаць, што пісьменнік ачалавечвае хлеб? (Можам, бо аўтар называе хлеб другам і братам, піша гэта слова з вялікай літары. А з якой літары напісана слова **вандроўнік**? Чаму? (Пісьменнік ставіць хлеб вышэй за гэтага чалавека.)

Падрыхтоўка да слоўнага малявання (з выкарыстаннем малюнка, спецыяльна зробленых да гэтага ўрока.)

–У падручніку змешчана ілюстрацыя да верша Максіма Танка. Прачытайце радкі, якім яна адпавядае.

Верш “Паклон хлебу” можна падзяліць на тры часткі. Паспрабуйце іх вызначыць.

Да дошкі прымацоўваюцца малюнкі, якія перадаюць змест гэтых частак. Выкліканы вучань чыіае 1-ю частку і вызначае адпаведную ілюстрацыю. Дзеці знаходзяць у вершы і запісваюць словы, якія дапамагаюць перадаць змест дадзенай часткі. Аналагічным чынам арганізуецца работа над 2-й і 3-й часткамі.

Дамашняе заданне.

–Абапіраючыся на запісаныя словы, зрабіце дома малюнкі да кожнай часткі.

Падрыхтоўка да выразнага чытання. Пасля таго як дзеці (з дапамогай настаўніка) вызначаць, з якой гуснасцю, з якім тэмпам і настроем трэба чытаць верш “Паклон хлебу” , праводзіцца практыкаванне на выпрацоўку аб’ёмнага дыхання.

Работа над дыханнем.

–У вас на партах ляжаць тонкія папяровыя палоскі. Падніміце іх, трымаючы за край. Робім удых і паступовы выдых на гэтую палоску (паперка адхіляецца). Паўтараем некалькі разоў: удых і паступовы моцны выдых.

Рыхтуючыся да выразнага чытання верша, вучні знаходзяць у ім і пазначаюць алоўкам сэнсава важныя словы (на іх падае лагічны націск), а таксама паўзы. Гэта робіцца калектыўна пад кіраўніцтвам настаўніка.

Адпрацоўка выразнага чытання. Пасля трэніровачных практыкаванняў (з улікам разгледжаных сродкаў выразнасці) праводзіцца конкурс на лепшага чытальніка. Журы з трох чалавек ацэньвае чытанне вучнямі верша(па частках) . настаўнік выступае ў ролі эксперта .

Падвядзенне вынікаў урока.

–Чаму Максім Танк назваў верш “Паклон хлебу”? Якая галоўная думка твора? Чаму мы павінны берагчы і шанаваць хлеб?